இலூயிஸ் லைட்ஃபுட்

இலூயிஸ் மேரி லைட்ஃபுட் (Louise Mary Lightfoot) (22 மே 1902-18 மே 1979) ஓர் ஆத்திரேலிய கட்டிடக் கலைஞரும், நடன இயக்குனரும் மற்றும் நடனக் கலைஞரும் ஆவார். இவர் இலூயிஸா மேரி லைட்ஃபுட் என்றும் அழைக்கப்பட்டார். பாரம்பரிய பாலே மற்றும் இந்தியப் பாரம்பரிய நடனம் ஆகிய இரண்டின் மூலம் ஆத்திரேலியாவின் கலாச்சார வாழ்க்கைக்கு பங்களித்த பெருமை இவருக்கு உண்டு.

 இளமை வாழ்க்கை 
பள்ளி ஆசிரியரான சார்லஸ் லைட்ஃபுட் மற்றும் மேரி கிரகாம் ஆகியோரின் மகளான இவர் விக்டோரியாவின் வில்லியர்ஸ் கவுண்டியிலுள்ள உள்ள யாங்கேரியில் பிறந்தார். கிழக்கு மெல்பேர்னில் உள்ள கத்தோலிக்க பெண்கள் கல்லூரியில் பயின்றார். பின்னர், மெல்பேர்ன் பல்கலைக்கழகத்தில் கட்டிடக்கலை பயின்று 1923 இல் பட்டம் பெற்ற முதல் பெண்மணியானார். மெல்பேர்னில் உள்ள வால்டர் பர்லி கிரிஃபின் மற்றும் மரியன் மஹோனி கிரிஃபின் ஆகியோரின் கீழ் கட்டிடக்கலையில் பயிற்சி பெற்றார். 1924 ஆம் ஆண்டில் காசில்கிராக்கிற்கு குடிபெயர்ந்தார். அவர்களுடைய சிட்னி அலுவலகத்தில் பணிபுரிந்தார். மேலும் மரியனுக்கு துணையாகவும் சமையல்காரராகவும் பணியாற்றினார்.

 தொழில் வாழ்க்கை 
இளம் வயதிலிருந்தே நடனத்தின் மீது ஆர்வம் கொண்ட இலூயிஸ் லைட்ஃபுட், 1926 ஆம் ஆண்டில் உருசிய நடனக் கலைஞர் அன்னா பாவ்லோவாவின் நடனத்தால் ஈர்க்கப்பட்டார். பாவ்லோவாவின் நிறுவனத்தைச் சேர்ந்த நடனக் கலைஞர்களான இவான் செர்கிஃப் மற்றும் அலெக்சிஸ் டோலினோஃப் ஆகியோருடன் சேர்ந்து நடனத்தில் பயிற்சி பெற்றார். மிஷா பர்லாகோ என்பவரிடம் உருசிய நாட்டுப்புற நடனங்களைக் கற்றுக் கொண்டார். பின்னர், அவரது குழந்தைகளுக்கு பாலே கற்பிக்கத் தொடங்கினார். மேலும் அக்டோபர் 1928 இல் கிரிஃபின்ஸ் நிறுவனத்தை விட்டு வெளியேறி முழுநேர நடனத்தை மேற்கொண்டார். பின்னர், பர்லாகோவுடன் இணைந்து,  “லைட்ஃபுட்-பர்லாகோவ்” என்ற நடனப் பள்ளியை நிறுவினார். இது 1931 ஆம் ஆண்டில் முதல் ஆத்திரேலிய பாலே நடனப் பள்ளி ஆனது. 1931 ஆம் ஆண்டில், ஆத்திரேலிய நடன நிறுவனமான கோப்பெலியாவின் தயாரிப்பில் நிகழ்த்தப்பட்ட முதல் பாலேவை இவர்கள் அரங்கேற்றினர். இவர் ஒவ்வொரு ஆண்டும் பல பாலேக்களை தயாரித்து நடனமாடினார். சில பாரம்பரிய பாலேக்கள் மற்றும் சில அசல் ஆகியவற்றை அடிப்படையாகக் கொண்டவை.

 படைப்புகள் 
இலூயிஸ் லைட்ஃபூட் 1958 இல் “மணிப்பூரின் நடன-யதார்த்தங்கள்” எனும் தலைப்பில் ஒரு நூலை வெளியிட்டார். 1968 ஆம் ஆண்டில், மணிப்பூரின் இந்திய இசைச் சடங்கு இசையின் பதிவுகளை வெளியிட்டார்.

 இறப்பு 
இலூயிஸ் லைட்ஃபுட் தனது 77 வது பிறந்தநாளுக்கு சில நாட்களுக்கு முன்பு மால்வெர்னில் இறந்தார்.

 மரபு 
1997 ஆம் ஆண்டில், நடனக் கலைஞரும் நடன இயக்குனருமான தாரா ராஜ்குமார் இவரது நினைவாக டெம்பிள் ட்ரீமிங் என்ற தலைப்பில் ஒரு நடனத்தை உருவாக்கினார். இது மெல்பேர்ன் மற்றும் தில்லியில் நிகழ்த்தப்பட்டது. கேரள கலாமண்டலத்தின் நிறுவனர் வள்ளத்தோள் நாராயண மேனன், இவரை "கதகளியின் ஆத்திரேலிய தாய்" என்று அழைத்தார்.

ஆசியக் கலாச்சாரத்துடனான ஆத்திரேலியாவின் தொடர்புக்கு இவர் அளித்த பங்களிப்பு மொனாஷ் பல்கலைக்கழகத்திலுள்ள இலூயிஸ் லைட்ஃபுட் சேகரிப்பு மையத்தில் ஆவணப்படுத்தப்பட்டு பாதுகாக்கப்படுகிறது.

 மேற்கோள்கள் 

பகுப்பு:1979 இறப்புகள்
பகுப்பு:1902 பிறப்புகள்
பகுப்பு:ஆத்திரேலியர்கள்
பகுப்பு:பாலே நடனக் கலைஞர்கள்